মায়ের মুখ না দেখে তিনি কখনই বাইরে বেরোতেন না। যতই রাজনৈতিক কর্মব্যস্ততা থাকুক না কেন, প্রতি পয়লা বৈশাখ কালীঘাটে তিনি থাকবেনই। মাকে প্রণাম করে নতুন বছরের শুরু হত তাঁর। একবার পারিবারিক বিবাদের কারণে বাড়ি ছেড়ে যখন তপসিয়ায় তৃণমূল ভবনে উঠেছিলেন, তখনও মাকে নিয়ে গিয়েছিলেন সঙ্গে করে।
মা গায়ত্রীদেবীর প্রতি মেয়ে মুখ্যমন্ত্রী মমতা বন্দ্যোপাধ্যায়ের টানের কথা জানেন সবাই। মা প্রয়াত হয়েছেন। এবার সেই গায়ত্রীদেবীর নামেই একটি সংগ্রহশালার উদ্যোগ শুরু হয়েছে। 
মমতা বন্দ্যোপাধ্যায়ের মামাবাড়ি বীরভূমের কুসুম্বা গ্রামেই তৈরি হবে সেই সংগ্রহালয়। এখানেই বড় হয়েছে গায়ত্রীদেবী। সেই পিতৃগৃহের কাছেই সংগ্রহশালা তৈরির উদ্যোগী হয়েছেন কৃষিমন্ত্রী আশিস বন্দ্যোপাধ্যায়। তিনি বীরভূমেরই বিধায়ক।
আশিস জানিয়েছেন, ‘‘এটা আমার উদ্যোগ ঠিক নয়। এটা গ্রামবাসীদেরই আবেগের ব্যাপার। তাঁরাই চাইছেন মুখ্যমন্ত্রীর মায়ের নামে গ্রামেই একটি সংগ্রহশালা তৈরি করে তাঁর সম্বন্ধে নানা তথ্য ও তাঁর ব্যবহৃত জিনিসপত্র রাখা হোক।’’
গায়ত্রীদেবী ২০১১ সালের ডিসেম্বরে প্রয়াত হন। তাঁর মৃত্যুর আগেই তিন দশকের বাম সরকারের পতন ঘটিয়েছিলেন তৃণমূল নেত্রী।

এই বিষয়ে অন্যান্য খবর

তৃণমূল ‘কর্মী’ মদন মিত্রের নববর্ষের বিশেষ বার্তা, দেখুন কেমন মদনোচিত ঢঙে
একুশে পা তৃণমূলের। ২০১৮ সালে আট চ্যালেঞ্জ মোকাবিলা করতেই হবে মমতাকে


মন্ত্রীর কথায়, ‘‘গায়ত্রীদেবী তো ‘রত্নগর্ভা’। তিনি এমন একজন মানুষের জন্ম দিয়েছেন যিনি ভারতের রাজনীতির জনপ্রিয় নেত্রী। বহু লড়াই সংগ্রাম করে তিনি এই জায়গায় পৌঁছেছেন। সেই নেত্রী মমতা বন্দ্যোপাধ্যায়ের মায়ের কথা ভবিষ্যত প্রজন্ম তো জানতেই চাইবেন।’’
কিন্তু এখনও পর্যন্ত মমতা বন্দ্যোপাধ্যায়ের অনুমোদন মেলেনি এই সংগ্রহশালার ব্যাপারে। আশিস নিজের বিধানসভা কেন্দ্র রামপুরহাটের কুসুম্বা গ্রামের ‘দাবি’র কথা মুখ্যমন্ত্রীকে জানাবেন। যদি মমতা গররাজি না হন, তাহলেই কাজ শুরু করে দেবেন মন্ত্রী।
কোনও সরকারি সাহায্য নিতে চান না আশিস। পুরোটাই বেসরকারি উদ্যোগে করা হবে বলেই তিনি দাবি করছেন।
এই মামারবাড়ির গ্রামে মুখ্যমন্ত্রীও শৈশবে সময় কাটিয়েছেন। মুখ্যমন্ত্রী হওয়ার পরে তিনি নিজেও সেই গ্রামে গিয়েছেন। সেখানে একটি সংগ্রহশালা করার কথা শুনে কী বলেন তিনি, তার দিকেই তাকিয়ে রয়েছেন কুসুম্বা গ্রামের বাসিন্দারা।